केनबेरा , 5 डिसेम्बरःभारत आरो अष्ट्रेलियानि गेजेराव मोनथाम मेसनि सानसेयारि सिरिज गेलेखांनायनि उनाव दासान्दि टि - 20 सिरिज गेलेगासिनो । भारतनि क्रिकेट हान्जाया अस्ट्रेलियानि हेंथायै गेलेनाय मोनथाम मेसनि टि 20 सिरिजनि गिबि मेसखौ 11 राननि फारागथिजों देरहानो हादों । भारतनि हान्जाया टि - 20 सिरिजआव बेजों लान्थ्रियै मोन 8 मेसआव देरहानो हादों । भारतआ 2019 नि डिसेम्बर दानाव वेस्ट इन्डिसखौ जोबथा खेब फेजेननो हादोंमोन । बेनि उनाव 4 डिसेम्बरखालि गेलेनाय टि - 20 मेसखौ देरहाफिननो हादों । केनबेरायाव गेलेनाय बे टि - 20 सिरिजनि गिबि मेसआव भारतनि हान्जाया तसआव जेननानै गिबि बेटिं खालामना 162 राननि टार्गेट होनो हादोंमोन । बेनि फिननायाव अष्ट्रेलियानि हान्जाया मोन 7 उइकेट खोमानानै 150 रानखौल' खालामनो हायो । बे मेसआव अष्ट्रेलियानि थाखाय केप्टेइन एरन फिन्सआल' बयनिख्रुइबो बांसिन 35 रानखौ खालामनो हादों । भारतनि जानानै जुजबेन्द्र सहल आरो टि नटराजनआ मोन 3 यै उइकेट लानो हादों । सहलआ मेन अफ डि मेस बान्थानि थाखायबो सायख'जादों । सिगां बेटिं खालामनाय भारतनि हान्जानि जानानै के एल राहुलआ 40 बलआव 51 रान , रबिन्द्र जादेजाआ 23 बलआव 44 रान , केप्टेइन बिरात खहलिआ 9 आरो अपेनार शिखर धावनआ 1 रानल' खालामनो हादों । एरैहाय अष्ट्रेलियानि मइसेस हेनरिक्सआ मोन 3 उइकेट लानो हादों । बिथाङा राहुल , सन्जु सेमसन आरो हार्दिक पानद्या मोनखौ आउट खालामदों । 
भारतआ गिबि टि 20 मेसखौ देरहानायजों टिम इण्डियाआ फारियै 8 खेब मेस देरहादों